Юллар начар түгел лә! Үзебез йөри белмибез

	Бу бит – әле яңа гына түшәлгән асфальт! Инде юлларда ярыклар хасил булган, изелгән, җимерелеп төшкән урыннар шактый. Таныш күренешме? Язга чыккач, яңа гына салынган юлларның йөзе китү – бездә гадәти хәл. Бу шәһәргә дә, районнардагы юлларга да хас. Юлларны сала торалар, ә алар  җимерелеп тә бара... Төзе­лешкә киткән миллиардлаган сум акча җилгә оча. Юл хуҗалыкларын сүгеп телгә алу гадәте бар, әмма түрәләр салынган юлны тәртиптә тотарга куша.  	 Сер түгел, ел саен, яз җитте исә, юллардагы йөк машиналары хәрәкәтен чик­лиләр. Аларны язгы салым белән “куандыралар”. Бүген­нән, ягъни 15 апрельдән бу  чикләү гамәлгә керә.  Ул бер ай дәвам итәчәк. Чамадан артык авыр йөк машиналарына төбәк юлларында йөрүне чик­лиләр. Йөкләрнең чиге билгеле: бер күчәрле йөк транспорты өчен бу 6 тоннаны тәшкил итә, ике күчәр­леләргә – 5 тонна, өч күчәр­леләргә  – 4 тонна. Юллардагы чикләү автобусларга, азык-төлек, дару, орлык, ашлама, почта, ягулык, хайваннар һ.б. ташучы транспортка кагылмый. Башка авыр йөк машиналары, бары тик аерым рөхсәт кәгазе алынган очракта гына йөри алачак. Ул очракта да юлларга зыян китерәбез дип кул куеп, акчасын да чыгарып салырга тиеш булалар. Шарты шундый. Татарстан транспорт һәм юл хуҗалыгы министры урынбасары Артем Чукин сүзләрен­чә, быел  бу түләүнең уртача күләме  –  5 – 15 мең сум.  
	Римма БИКМӨХӘММӘТОВА	
Ватаным Татарстан

	№ 54 | 15.04.2015	


